arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Tekjur félagsheimilasjóðs voru auknar mjög verulega á s.l. vori með samþykkt nýrrar löggjafar um skemmtanaskatt, en félagsheimilasjóður fær helming tekna af skemmtanaskatti. Samt eru málefni félagsheimilasjóðs og íþróttasjóðs í athugun hjú ríkisstj. Meðan niðurstaða þeirra athugana liggur ekki fyrir, sé ég mér ekki fært að greiða atkv. með sérstökum fjárveitingum úr ríkissjóði til þarfa félagsheimilasjóðs og segi nei.



Herra forseti. Í dag eru þrír skólar í Reykjavík, sem hafa rétt til að útskrifa stúdenta, hinn almenni menntaskóli, Verzlunarskóli Íslands og kennaraskólinn, og sé ég því ekki, að brýn nauðsyn sé til þess að bæta fjórða stúdentaskólanum við í höfuðstað landsins, sízt af öllu meðan ekki hefur fengizt fram, að menntaskóli væri reistur á Vestfjörðum og Austfjörðum, en í þeim landshlutum eru engir skólar með réttindum til að útskrifa stúdenta, og greiði ég því ekki atkv. með þessari till.

forseti (BF): Þar sem nú er lokið afgreiðslu þeirra mála, sem aðkallandi var talið að afgreiða fyrir jól, verður gert hlé á fundum Alþingis um sinn og fram yfir hátíðar. Forsetar Alþingis hafa ákveðið í samráði við hæstv. ríkisstj., að þetta fundarhlé verði til 16. jan. n.k. Verða því væntanlega ekki kallaðir saman fundir á ný fyrr en þann dag og verða þá boðaðir með dagskrá. Ég vil nota þetta tækifæri til þess að óska hæstv. ríkisstj., hv. alþm. og öllu starfsliði þingsins gleðilegra jóla, góðs og farsæls nýárs. Sérstaklega vil ég þakka. skrifstofustjóra og starfsmönnum þingsins fyrir að leysa með prýði af hendi þau auknu störf, sem prentaraverkfallið hefur haft í för með sér. Þá þakka ég hæstv. ríkisstj. og hv. alþm., skrifstofustjóra og öðrum starfsmönnum þingsins fyrir samstarfið á árinu. Enn fremur vil ég óska hv. alþm. góðrar ferðar og farsællar heimkomu og vænti þess, að við megum allir hittast heilir hér, þegar fundir hefjast aftur eftir nýárið.



Herra forseti. Ég vil leyfa mér að þakka hæstv. forseta fyrir jóla- og árnaðaróskir okkur þm. til handa og þingliði öllu og ég veit, að ég mæli þar fyrir munn okkar allra á þingbekkjunum, er ég flyt honum árnaðaróskir, óska honum gleðilegra jóla og góðs nýs árs og þakka honum fyrir samatarfið í forsetastóli á þeim hluta þings, sem nú er að enda við jólahléið. Ég bið menn að taka undir þessar óskir í garð hæstv. forseta og fjölskyldu hans með því að rísa úr sætum. - 
            

Forseti (SF): Ég þakka hv. 1. þm. Austf. fyrir góðar óskir hans og vinsamleg ummæli í minn garð og hv. alþm. fyrir undirtektir þeirra.
Þingræður haldnar á Alþingi Íslendinga



Herra forseti. Með lögum frá 1954 er svo ákveðið, að gera skuli verðlagsskrár og yfirskattanefndir setja verðlag á búpening og innlenda vöru, sem venja er til, að í verðlagsskrám sé talið. Með nýju skattalögunum frá 1962 voru yfirskattanefndir lagðar niður, en gert ráð fyrir, að skattstjórar tækju við þeim verkefnum yfirleitt, sem þær höfðu. Hins vegar er það svo með hinar svonefndu verðlagsskrár, að það er álit manna, að þær hafi ekki lengur neina hagnýta þýðingu og sé því ástæðulaust að gera sér þann kostnað og fyrirhöfn, sem af samningu þeirra leiðir. Þetta frv. fer því fram á, að verðlagsskrárnar séu afnumdar. Hefur verið leitað álits Búnaðarfélags Íslands um það og stjórn þess látið í ljós, að samning verðlagsskránna hafi ekki lengur neina praktíska þýðingu. Ég legg til, að frv. verði vísað til 2. umr. og hv. fjhn.



Herra forseti. Frv. þetta um sölu Litlagerðis í Grýtubakkahreppi var flutt hér á Alþingi í fyrra og afgreitt út úr þessari deild samhljóða, en dagaði uppi í Nd. Það voru viðhöfð venjuleg vinnubrögð við afgreiðslu þessa máls í nefnd í fyrra. Það var sent til umsagnar, bæði jarðeignadeildar ríkisins og landnámsstjóra, sem mæltu eindregið með, að þessi sala yrði leyfð. Einnig lágu fyrir meðmæli frá hreppsnefndinni í Grýtubakkahreppi. Þetta frv. var afgreitt úr landbn. 13. des. í vetur shlj., og mælir n. með, að það verði samþykkt. En við þessa umr. er rétt að geta þess, að til n. hefur borizt ósk frá landbrn. um að tengja við þetta frv. sölu á hluta úr annarri jörð, sem er Miðhús í Egilsstaðahreppi, og heimila Skógrækt ríkisins, sem er eigandi Miðhúsa, að selja ábúandanum þar, Halldóri Sigurðssyni, hluta úr þessari jörð. Bréf þetta hefur ekki borizt landbn. fyrr en núna rétt um helgina, og landbn. hafði ekki tíma til að leita sér þeirra upplýsinga um þetta mál, sem venjulegt er að gera, og á fundi í morgun ákvað hún því að fresta afgreiðslu þess úr nefnd og áskilur sér rétt til þess að tengja það við þetta frv., sem hér liggur fyrir, við 3. umr. málsins, að ósk landbrn., ef henni sýnist við nánari athugun, að sú leið sé eðlileg og skynsamleg. Eins og fyrr er sagt, leggur landbn. til, að þetta frv. verði samþykkt.
Þingræður haldnar á Alþingi Íslendinga



Herra forseti. Ég vil lýsa óánægju yfir því, hve mikill dráttur er á því, að mál, sem lögð eru fram í sameinuðu Alþingi, séu tekin til meðferðar á þingfundum. Oft liða mánuðir, frá því að mál eru þar lögð fram, þangað til þau eru fyrst tekin til umr. í þinginu. Nú mun vera þannig ástatt í þessu efni, að 14 till. til þál., sem lagðar voru fram fyrir áramót, hafa enn ekki komið til umr. Af þessum 14 till. voru tvær lagðar fyrir þingið í október og 7 í nóvembermánuði. Þrátt fyrir það, þó að svona mörg mál liggi óafgreidd og hafi lengi beðið afgreiðslu, eru þingfundir ekki haldnir nú eða hafa ekki verið haldnir að undanförnu nema 4 daga vikunnar. Það er ekki hægt að telja, að þetta séu góð vinnubrögð og hér þyrfti áreiðanlega úr að bæta. Ég vil í tilefni af þessu ástandi leyfa mér að beina þeirri áskorun til hæstv. forseta, að hann boði fund í sameinuðu þingi á morgun, föstudag, svo framarlega sem ekki verða þá ákveðnir fundir í þd., en annars á laugardag, svo að hægt sé að taka fyrir til fyrstu meðferðar á þingi eitthvað af þessum mörgu málum, sem enn hafa enga afgreiðslu fengið. Það er sannarlega kominn tími til að byrja að ræða þessi mál og vísa þeim til þingnefnda til athugunar.

Forseti (BF): Út af ummælum hv. 1. þm. Norðurl. v. vil ég aðeins taka það fram, að eins og hv. þm. er sjálfum bezt kunnugt, hefur það komið fyrir æ ofan í æ á þinginu, það sem af er, að reglulegur fundartími hefur farið í umr. utan dagskrár. Það er náttúrlega hlutur, sem hv, alþm. hafa sjálfir á valdi sínu, hvort þeir kjósa heldur að ræða einhver mál, sem eru á dagskrá í það og það skiptið, eða ræða önnur mál utan dagskrár. Þetta hefur einnig komið fyrir á aukafundum, sem boðaðir hafa verið til þess að reyna að greiða fyrir afgreiðslu mála í sameinuðu þingi núna fyrir áramótin, og þarf ég ekki að minna hv. þm, á það. En að öðru leyti mun ég taka þessi tilmæli um afgreiðslu þeirra mála, sem fyrir liggja, til athugunar.



Út af ummælum hæstv. forseta vil ég benda á, að tímaskorti verður ekki um kennt, meðan líður svo hver vikan af annarri, að ekki eru haldnir fundir nema 4 daga í viku. Meðan ekki eru haldnir fundir á föstudögum, eins og var venja áður, þá er ekki hægt að kenna tímaskorti um, að þessi mál eru ekki rædd. Það mætti líka, ef þörf gerðist, halda fundi á laugardögum, þó að það hafi ekki tíðkazt að undanförnu, en ég man ekki betur en það væri fyrir allmörgum árum siður að halda fundi einnig á laugardögum eins og aðra daga vikunnar. Annars þakka ég hæstv. forseta fyrir það fyrirheit, sem hann gefur um að taka þessi mál fyrir og halda fundi til þess svo fljótt sem tök eru á, og vona ég, að þetta verði gert.
Þingræður haldnar á Alþingi Íslendinga



Herra forseti. Þetta frv. er flutt að beiðni landbrn: og var á einum tíma gert ráð fyrir, að það yrði tengt við annað frv., þ.e.a.s. heimild til sölu á Litla-Gerði, en við nánari athugun var talið, að það væri réttara að flytja sérstakt frv. Um þetta mál er að sjálfsögðu svo sem ekkert að segja. Það er aðeins beiðni um að fá lagaheimild til að selja hluta úr hliðhúsum í Egilsstaðahreppi; sem eru eign Skógræktarinnar. Þessi beiðni er fram komin eftir ósk frá Skógræktinni, sem vill selja jörðina, en hún á 11/12 jarðarinnar, en 1/12 hafði verið undanskilinn við sölu, þegar jörðin var seld Skógræktinni, og er í eigu fyrrverandi eiganda jarðarinnar, sem mun ætla að byggja sér þar sumarbústað eða eitthvað slíkt. Ég hef leitað upplýsinga um þessa jörð hjá Landnámi ríkisins, Pálma Einarssyni, og hann telur, að þessi hluti jarðarinnar, sem til talast um að verði seldur, sé talsverð jörð með talsverða búskaparmöguleika, a.m.k. 60 ha. ræktanlegt land, og þar af leiðandi telji hann eðlilegt, að þarna geti verið stofnað sjálfseignarbýli, en Skógræktin ætlar að taka undan það land jarðarinnar, sem skógur vex á eða er fallið til skógræktar. Ég hef svo ekki ástæðu til að ræða þetta mál frekar, en tel einboðið að leyfa þessa sölu, þar sem hér er ekki um neitt annað en aðeins formsatriði að ræða, þar sem lagaheimild er talin þurfa til að Skógræktin megi gera sér verð úr því, sem ekki er fallið til skógræktar á þessari jörð.
Þingræður haldnar á Alþingi Íslendinga

Forseti (SÁ): Það hefur borizt bréf frá hæstv. forseta Ed., svo hljóðandi: „Reykjavík, 14. febr. 1964. Ásgeir Bjarnason, 1. þm. Vesturl., hefur ritað mér á þessa leið: „Þar sem ég er á förum til útlanda og verð fjarverandi næstu vikur, leyfi ég mér að biðja um fjarvistarleyfi og, með skírskotun til 138. gr. laga um kosningar til Alþingis, að óska þess, að 1. varamaður Framsfl. í Vesturlandskjördæmi, Daníel Ágústínusson fyrrv. bæjarstjóri, taki á meðan sæti mitt á Alþingi.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Ó. Ólafsson, forseti efri deildar. Til forseta sameinaðs Alþingis.“ Það þarf að fara fram rannsókn á kjörbréfi hv. 1. varaþm. Framsfl. í Vesturlandskjördæmi, Daníels Ágástínussonar. Ég vil biðja hv. kjörbréfanefnd að rannsaka kjörbréfið, og á meðan verður fundi frestað. - Fundarhlé.



Herra forseti. Kjörbréfanefnd hefur athugað kjörbréf 1. varaþm. Framsfl. í Vesturlandskjördæmi, Daníels Ágústínussonar, sem tekur nú sæti á Alþingi í forföllum Ásgeirs Bjarnasonar, 1. þm. Vesturl. Kjörbréfan. telur ekkert athugavert við kosningu né kjörbréf og mælir eindregið með því, að kosningin verði metin gild og kjörbréf varaþm. samþykkt.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 22. febr. 1964. Björn Fr. Björnsson, 4. þm. Sunnl., hefur ritað mér á þessa leið: „Vegna anna heima fyrir í embætti mínu leyfi ég mér að biðja um fjarvistarleyfi og, með skírskotun til 138. gr. l. um kosningar til Alþingis, að óska þess, að 1. varamaður Framsfl. í Suðurlandskjördæmi, Óskar Jónsson fulltrúi, taki á meðan sæti mitt á Alþingi„ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Benedikt Gröndal, forseti neðri deildar. Til forseta sameinaðs Alþingis.“ Kjörbréf Óskars Jónssonar liggur fyrir, og leyfi ég mér að biðja hv. kjörbréfanefnd að taka það til rannsóknar. Á meðan verður gert fundarhlé. - Fundarhlé.



Herra forseti. Kjörbréfanefnd hefur tekið til athugunar kjörbréf Óskars Jónssonar fulltrúa, 1. varaþm. Framsfl. í Suðurlandskjördæmi, og n. leggur til, að kosningin verði tekin gild og kjörbréfið samþykkt.

Forseti (BF): Svo hljóðandi bréf hefur borizt: „Reykjavík, 28. febr. 1964. Þórarinn Þórarinsson, 5. þm. Reykv., hefur ritað mér á þessa leið: „Þar sem ég er á förum til útlanda og verð fjarverandi næstu vikur, leyfi ég mér að biðja um fjarvistarleyfi og, með skírskotun til 138. gr. l. um kosningar til Alþingis, að óska þess, að 1. varamaður Framsfl. í Reykjavíkurkjördæmi, Kristján Thorlacius deildarstjóri, taki á meðan sæti mitt á. Alþingi.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Bjarnason, forseti neðri deildar. Til forseta sameinaðs Alþingis.“ Enn fremur hefur borizt svo hljóðandi bréf: „Reykjavík, 28. febr. 1964. Ágúst Þorvaldsson, 2. þm. Sunnl., hefur ritað mér á þessa leið: „Vegna anna heima fyrir næstu vikur leyfi ég mér að biðja um fjarvistarleyfi og, með skírskotun til 138. gr. laga um kosningar til Alþingis, að óska þess, að 2. varamaður Framsfl. í Suðurlandskjördæmi, Matthías Ingibergsson lyfjafræðingur, taki á meðan sæti mitt á Alþingi.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Bjarnason, forseti neðri deildar. Til forseta sameinaðs Alþingis.“ Kjörbréf beggja varamanna, sem hér um ræðir, liggja fyrir, og leyfi ég mér að biðja hv. kjörbréfanefnd að taka þau til rannsóknar. A meðan verður gert fundarhlé. - Fundarhlé.



Herra forseti. Kjörbréfan. hafa borizt tvö kjörbréf. í fyrsta lagi hefur hún haft til meðferðar kjörbréf Kristjáns Thorlacius deildarstjóra, Bólstaðarhlíð 16, Reykjavík, sem 1. varaþm. Framsfl. í Reykjavík. Og í öðru lagi hefur hún haft til meðferðar kjörbréf Matthíasar Ingibergssonar lyfsala á Selfossi, sem er 2. varaþm. Framsfl. í Suðurlandskjördæmi. N. hefur athugað kjörbréfin og leggur einróma til, að kosningin verði tekin gild og kjörbréfin verði samþykkt.
Þingræður haldnar á Alþingi Íslendinga



Herra forseti. Ég er efnislega algerlega sammála yfirlýsingu þeirri, sem í þessari brtt. felst, enda er hún í samræmi við yfirlýsta stefnu Framsfl. Hins vegar tel ég ekki eðlilegt að tengja slíka yfirlýsingu við heimild Alþingis til fullgildingar á samningi um bann við tilraunum með kjarnorkuvopn og hef því í nál. mælt með staðfestingu þess samnings án nokkurs fyrirvara af minni hálfu. Að svo vöxnu máli get ég ekki sagt já við þeirri brtt., sem hér liggur fyrir, og greiði því ekki atkv.
Þingræður haldnar á Alþingi Íslendinga



Herra forseti. Í fjárlögum fyrir yfirstandandi ár eru veittar 3 millj. kr. til listamannalauna, þ.e.a.s. til að launa rithöfunda, skáld og aðra listamenn. Fjárveitingar til listamannalauna hafa aukizt mjög verulega á undanförnum árum. S.l. 10 ár hafa þær numið sem hér segir: 1954 630 þús., 1955 800 þús., 1956 992608 kr., 1957 og 1958 1 millj. og 200 þús., 1959, 1960 og 1961 1 millj. 260 þús., 1962 var fjárveitingin aukin upp í 1 millj. 550 þús., 1963 upp í 2 134 456 kr. og nú á yfirstandandi ári upp í 3 millj. kr. Þessum fjárhæðum hefur mörg undanfarin ár verið skipt af þingkjörinni nefnd 5 manna. Efni þessarar till. er, að Alþ. álykti, að sami háttur skuli vera hafður á þessu sinni, að 5 manna þingkjörin nefnd skipti fjárveitingunni. Stundum undanfarið mun till. um þetta efni ekki hafa farið til nefndar, heldur verið afgreidd við eina umr. nefndarlaust. Ég legg hins vegar nú til, að till. verði vísað til hv. allshn. í trausti þess, að nefndin afgreiði málið fljótlega. Legg ég því til, að umr. verði frestað og till. vísað til hv. allshn.
Þingræður haldnar á Alþingi Íslendinga



Herra forseti. Landbn. flytur á þskj. 359 brtt. við jarðræktarlagafrv. um, að 1. gr. frv. orðist eins og þar segir. Þessi brtt. er flutt samkv. ábendingu og að tilmælum stjórnar vélasjóðs. Í jarðræktarlögunum segir, að styrkhæfur rekstrarkostnaður við skurðgröft skuli ákveðinn og samþykktur af stjórnendum vélasjóðs. Það mun hafa verið svo yfirleitt, að skurðgröfturinn mun hafa verið framkvæmdur með gröfum vélasjóðs. Þó hefur orðið á þessu nokkur breyting, því að bæði búnaðarsambönd og einstaklingar hafa eignazt skurðgröfur og vinna einnig þetta verk, þannig að það eru fleiri aðilar en vélasjóður einn, sem annast skurðgröftinn, og er því vélasjóður orðinn samkeppnisaðili um þessi verk. Er því eðlilegt, að öðrum en stjórnendum sjóðsins sé falið að ákveða og samþykkja þann kostnað, sem styrkur er greiddur á. Það er lagt til í brtt., að stjórn Búnaðarfélags Íslands verði falið þetta, enda má það líka kallast eðlilegt, því að samkv. jarðræktarlögunum er framkvæmd þeirra í höndum Búnaðarfélagsins í umboði landbrn. Þá segir einnig í brtt., að ríkisframlög á vélgröfuskurði, sem ræktunarsambönd og búnaðarfélög og einstaklingar láta grafa með eigin vélum eða leiguvélum, greiðist ekki á hærri kostnað en þann, sem Búnaðarfélag Íslands telur eðlilegan á viðkomandi ræktunarsvæði. Stjórn vélasjóðsins telur, að þetta ákvæði miði að því að halda kostnaðinum við skurðgröftinn innan eðlilegra marka, og hefur hún því óskað þess, að landbn. flytti þessa brtt. við jarðræktarfrv. Ég sé ekki ástæða til að segja fleiri orð um þetta, en vænti þess, að hv. þd. geti fallizt á að samþykkja þessa brtt.
Þingræður haldnar á Alþingi Íslendinga

Forseti (BF): Mér hefur borizt svo hljóðandi bréf: „Reykjavík, 7. marz 1964. Hermann Jónasson, 1. þm. Vestf., hefur ritað mér á þessa leið: „Þar sem ég er á förum til útlanda og verð fjarverandi næstu vikur, leyfi ég mér að biðja um fjarvistarleyfi og, með skírskotun til 138. gr. laga um kosningar til Alþingis, að óska þess, að 1. varamaður Framsfl. í Vestfjarðakjördæmi, Bjarni Guðbjörnsson bankaútibússtjóri, taki á meðan sæti mitt á Alþingi.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Ó. Ólafsson, forseti efri deildar. Til forseta sameinaðs Alþingis.“ Það er upplýst, að Bjarni Guðbjörnsson bankaútibússtjóri getur ekki tekið sæti á þinginu, og var ætlunin, að 2, varamaður Framsfl. í Vestfjarðakjördæmi, Halldór Kristjánsson á Kirkjubóli, mætti, en hann hefur tafizt vegna samgönguerfiðleika, er ekki kominn til bæjarins, og kjörbréfið liggur því ekki fyrir. Er því málinu frestað og málið tekið út af dagskrá.
Þingræður haldnar á Alþingi Íslendinga



Herra forseti. Með því frv., sem hér liggur fyrir, er lagt til, að skemmtanaskattur skuli innheimtur með 200% álagi af kvikmyndasýningum og 20% af öðrum skattskyldum skemmtunum, en undanþegnar álaginu eru nánar tilgreindar samkomur, sem um ræðir í niðurlagi 1. gr. frv. Á undanförnum árum hefur skemmtanaskattsviðaukinn verið framlengdur frá ári til árs. Þetta frv. felur ekki í sér neina breytingu varðandi skattinn sjálfan eða upphæð hans frá því, sem verið hefur, aðra en þá, að með samþykkt þess mundi álagið vera lögfest án tímamarks. Þeir aðilar, sem njóta góðs af skemmtanaskattinum, eru allir þessari tekjuöflun meira og minna háðir. Ég ætla, að um það sé ekki ágreiningur, og ég býst við, að það muni ekki heldur þykja fært að falla frá álaginu eða fella það niður, nema þá jafnframt komi annað í staðinn þeim aðilum til handa, sem álagsins njóta, í tekjum. Hins vegar er það ofur eðlilegt, að ákvæðin gildi án tímamarks eða þar til öðruvísi kann að verða ákveðið í stað þess að framlengja skemmtanaskattsviðaukann frá ári til árs. Með 2. gr. frv. er lagt til, að niður falli orðin: „árin 1957–1963, að báðum árum meðtöldum“, þau orð falli niður úr bráðabirgðaákvæðum laga nr. 57 frá 1957 með breytingu, sem á þeim var gerð seinna, árið 1962, varðandi aðflutningsgjöld af sjónvarpstækjum. Í þessu bráðabirgðaákvæði laganna frá 1957 ræðir um það, til hvaða aðila skuli renna tekjur þær af aðflutningsgjöldum af útvarpsviðtækjum og sjónvarpstækjum, sem frá greinir í bráðabirgðaákvæðinu. Um þetta ákvæði má að flestu segja það sama og ég áður sagði um skemmtanaskattsviðaukann. Það ákvæði hefur verið framlengt með tímatakmörkunum; en ég ætla, að það megi segja það sama og um skemmtanaskattsviðaukann um þetta ákvæði, að það er eðlilegt, að það gildi án sérstaks tímatakmarks, þangað til öðruvísi kann að verða ákveðið af hv. Alþ. Menntmn. þessarar hv. d. hefur athugað frv. og leggur einróma til, að það verði samþ.
Þingræður haldnar á Alþingi Íslendinga



Herra forseti. Þessari till. um að kjósa 5 manna n. til að úthluta listamannalaunum var vísað til allshn. N. hefur haft þessa till. til athugunar og er sammála um að mæla með því, að hún verði samþykkt, þó með þeirri breytingu, sem gerð er í samráði við flm. till., hæstv. menntmrh., að í stað 5 manna verði kosin 7 manna nefnd til að úthluta þessum listamannalaunum til skálda, rithöfunda og annarra listamanna. Er allshn. sammála um þá afstöðu að mæla með samþykkt till. með þessari breytingu.
Þingræður haldnar á Alþingi Íslendinga



Herra forseti. Á þessu frv. hefur verið gerð sú breyting í hv. Nd., að við það hefur verið bætt ákvæði til brb., sem hljóðar þannig, með leyfi hæstv. forseta: „Nú er í gildi samningur um, að greiðsla skuli miðuð við verðlagsskrá, og skal hagstofustjóri þá meta greiðsluna til peningaverðs, nema aðilar komi sér saman um annað.“ Venja er, eins og hv. þdm. mun kunnugt, sé frv. vísað aftur til d. vegna breytingar í annarri d., að sú nefnd, sem hefur haft frv. til meðferðar, tekur það þá til athugunar að nýju. Nú hefur að vísu ekki verið þess kostur að taka málið til meðferðar á formlegum fundi í fjhn., en hins vegar hef ég síðustu daga haft samband við alla hv. nm. í fjhn., að undanteknum einum, sem haft hefur fjarvistarleyfi að undanförnu, hv. 6. þm. Sunnl. Aðrir nm, hafa allir tjáð mér, að þeir hafi ekkert við það að athuga, þó að þessu brbákv. sé bætt inn í, og telji það eðlilega ráðstöfun. Telji hv. þd., að sú meðferð á málinu sé nægileg, sem ég nú hef lýst, ætti ekki að vera neitt því til fyrirstöðu, að hv. d. afgreiði þetta mál endanlega.

(SÓÓ): Nú fer í hönd páskahátíðin, og eftir því sem nú lítur út fyrir, verður þetta síðasti fundur í þessari hv. d. fyrir páskahlé. Þó vil ég taka það fram, að ef eitthvað sérstakt kemur fyrir, þannig að nauðsynlegt verði, að fundur verði í deildinni annaðhvort á morgun eða á laugardaginn, þá verður það vitanlega opið, en eins og nú lítur út fyrir, þá mun þetta verða síðasti fundurinn fyrir þinghlé. Ég vil nota þetta tæktfæri og óska þeim hv. þm., sem nú fara heim til sín, kannske sumir um langan veg, góðrar ferðar og ánægjulegrar heimkomu, og öllum hv. þdm. ásamt starfsliði Alþ. óska ég gleðilegrar páskahátíðar.



Ég vil leyfa mér fyrir hönd okkar þdm. að þakka hæstv. forseta fyrir hans hlýju árnaðaróskir um gleðilega páska og góða heimkomu, og um leið vil ég fyrir hönd okkar óska honum gleðilegrar hátíðar og fjölskyldu hans. Ég vil biðja hv. þm. að taka undir þessi orð mín í garð forseta með því að risa úr sætum. - Dm. risu úr sætum.

Forseti (SÓÓ): Ég vil þakka hv. 1. þm. Norðurl. e. fyrir hans hlýju orð í minn garð og minnar fjölskyldu og hv. þdm. fyrir að taka undir þau.
Þingræður haldnar á Alþingi Íslendinga

Forseti (SI): Borizt hefur svofellt bréf frá forseta Ed.: „Emil Jónsson, formaður þingflokks Alþfl., hefur í dag ritað mér á þessa leið: „Samkvæmt beiðni Guðmundar Í. Guðmundssonar, 4. landsk. þm., sem nú dvelur erlendis í opinberum erindum, leyfi ég mér, með skírskotun til 138: gr. l. um kosningar til Alþingis, að óska þess, að vegna forfalla 1. varamanns taki 3. varamaður landsk. þm. Alþfl., Pétur Pétursson forstjóri, sæti á Alþingi í fjarveru hans.“ Þetta er yður, herra forseti, hér með tilkynnt með ósk um, að þér látið fara fram í sameinuðu þingi rannsókn á kjörbréfi varamanns.“ Jafnframt liggur hér fyrir símskeyti frá 1. varamanni Alþfl.: „Sökum annríkis hef ég ekki tök á að taka varamannssæti á Alþingi að þessu sinni. Friðjón Skarphéðinsson.“ Enn fremur liggur fyrir kjörbréf Péturs Péturssonar, og er þessum gögnum öllum vísað til kjörbréfanefndar og fundi frestað, meðan athugun fer fram. - Fundarhlé.



Herra forseti. Kjörbréfanefnd hefur komið saman til fundar og tekið fyrir kjörbréf 3. varamanns landsk. þm. Alþfl., Péturs Péturssonar forstjóra. Fyrir fundinum lá einnig símskeyti frá 1. varamanni landsk. þm. þess sama flokks, þar sem hann tekur fram, að hann geti ekki vegna embættisanna tekið sæti á þingi að þessu sinni. En 2. varaþm. landsk, þm. Alþfl.. Unnar Stefánsson, á sæti á þingi nú. Kjörbréfanefnd samþykkti að taka kosningu Péturs Péturssonar gilda og mælir einróma með samþykkt kjörbréfsins.